IZVEDBENI SKLEP KOMISIJE (EU) 2022/2413

z dne 5. decembra 2022

o mehanizmu in postopkih za preverjanje kakovosti ter ustreznih zahtevah za skladnost z določbami o kakovosti podatkov ter določitvi specifikacij standardov kakovosti v skladu z Uredbo (ES) št. 767/2008 Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 767/2008 Evropskega parlamenta in Sveta z dne 9. julija 2008 o vizumskem informacijskem sistemu (VIS) in izmenjavi podatkov med državami članicami o vizumih za kratkoročno prebivanje, vizumih za dolgoročno prebivanje in dovoljenjih za prebivanje (Uredba VIS) (1) ter zlasti člena 29(2a), drugi pododstavek, in člena 29a(3), drugi pododstavek, Uredbe,

ob upoštevanju naslednjega:

(1) Z Uredbo (ES) št. 767/2008 je bil vzpostavljen Vizumski informacijski sistem (VIS) za izmenjavo podatkov med državami članicami o vlogah za izdajo vizumov za kratkoročno prebivanje, vizumov za dolgoročno prebivanje in dovoljenj za prebivanje, poleg tega pa opredeljuje odločitve o razveljavitvi, preklicu ali podaljšanju vizumov za kratkoročno prebivanje, vizumov za dolgoročno prebivanje in dovoljenj za prebivanje.

(2) Agencija Evropske unije za operativno upravljanje obsežnih informacijskih sistemov s področja svobode, varnosti in pravice (eu-LISA) bi morala razviti in vzdrževati samodejni mehanizem in postopke za zagotavljanje kakovosti podatkov, shranjenih v sistem VIS. Rešitev, ki bi jo morala vzpostaviti agencija eu-LISA, bi morala vključevati pravila, ki bi uporabnikom sistema preprečevala vnos podatkov nizke kakovosti. Uporabnikom sistema bi bilo treba pomagati tudi z navodili v samem sistemu za nadaljnje izboljšanje kakovosti podatkov, vnesenih v sistem VIS.

(3) Agencija eu-LISA bi morala redno spremljati skladnost s pravili o kakovosti podatkov iz tega sklepa in po potrebi sprejeti ustrezne popravne ukrepe. Agencija eu-LISA bi morala zlasti preveriti, ali so vsi podatki popolni, točni, dosledni, enkratni in skladni s pravili o kakovosti podatkov.

(4) Ker Uredba (EU) 2021/1134 Evropskega parlamenta in Sveta (2) nadgrajuje schengenski pravni red, je Danska v skladu s členom 4 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, uradno sporočila, da je Uredbo (EU) 2021/1134 prenesla v svoje nacionalno pravo. Zato je ta sklep za Dansko zavezujoč.

(5) Ta sklep predstavlja razvoj določb schengenskega pravnega reda, pri katerih Irska ne sodeluje (3). Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

(6) Ta sklep za Islandijo in Norveško predstavlja razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda (4), ki spadajo na področje iz člena 1, točka B, Sklepa Sveta 1999/437/ES (5).

(7) Ta sklep za Švico predstavlja razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (6), ki spadajo na področje iz člena 1, točka B, Sklepa 1999/437/ES v povezavi s členom 3 Sklepa Sveta 2008/146/ES (7).

(8) Ta sklep za Lihtenštajn predstavlja razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (8), ki spadajo na področje iz člena 1, točka B, Sklepa 1999/437/ES v povezavi s členom 3 Sklepa Sveta 2011/350/EU (9).

(9) Ta sklep predstavlja akt, ki temelji na schengenskem pravnem redu oziroma je z njim kako drugače povezan v smislu člena 3(2) Akta o pristopu iz leta 2003 in člena 4(2) Akta o pristopu iz leta 2005 ter člena 4(2) Akta o pristopu iz leta 2011.

(10) V skladu s členom 42(1) Uredbe (EU) 2018/1725 Evropskega parlamenta in Sveta (10) je bilo opravljeno posvetovanje z Evropskim nadzornikom za varstvo podatkov, ki je mnenje podal 13. julija 2022.

(11) Ukrepi iz tega sklepa so v skladu z mnenjem Odbora za pametne meje –

SPREJELA NASLEDNJI SKLEP:

Člen 1 Področje uporabe 1. Ta sklep določa podrobna pravila o samodejnem mehanizmu in postopkih za preverjanje kakovosti ter skladnosti z določbami o kakovosti podatkov v skladu s členom 29(2a) Uredbe (ES) št. 767/2008. 2. Ta sklep določa tudi podrobna pravila v zvezi s specifikacijami standardov kakovosti podatkov za vnos podatkov pri ustvarjanju ali posodabljanju dosjejev prosilcev v Vizumskem informacijskem sistemu (VIS) v skladu s členom 29a Uredbe (ES) št. 767/2008. 3. Ta sklep se ne uporablja za: (a) podatke v zbirki podatkov, ki je namenjena samo za branje, iz člena 45c(6) Uredbe (ES) št. 767/2008; (b) podatkovna polja, označena za izbris.

Člen 2 Opredelitev pojmov V tem sklepu se uporabljajo naslednje opredelitve pojmov: (1) „uporabnik“ pomeni ustrezno pooblaščeno osebje organov, pristojnih za izdajo vizumov, in organov, pristojnih za zbiranje ali odločanje o vlogi za vizum za dolgoročno prebivanje ali dovoljenje za prebivanje; (2) „vhodni podatki“ pomenijo podatke, ki so predmet preverjanja kakovosti podatkov za namene hrambe v centralnem sistemu VIS; (3) „pravila o blokiranju“ pomenijo pravila ali sklop pravil, s katerimi se meri stopnja skladnosti vhodnih podatkov z opredeljenimi zahtevami glede hrambe in/ali uporabe podatkov, vključno s pravili o kakovosti podatkov, ki jih je treba upoštevati, preden se podatki lahko vnesejo v centralni sistem VIS; (4) „mehka pravila“ pomenijo pravila ali sklop pravil, s katerimi se meri stopnja skladnosti vhodnih podatkov z opredeljenimi zahtevami glede podatkov, ki pogojujejo njihovo relevantnost in/ali optimalno uporabo, vključno s pravili o kakovosti podatkov, ki se uporabljajo, preden se podatki lahko vnesejo v centralni sistem VIS.

Člen 3 Mehanizem in postopki za zagotavljanje skladnosti z določbami o kakovosti podatkov 1. Samodejni mehanizem, vzpostavljen za zagotavljanje skladnosti z določbami o kakovosti podatkov, se uporablja za vnos ali spremembo podatkov, kadar pristojni organi ustvarjajo ali posodabljajo dosjeje prosilcev v sistemu VIS v skladu s členom 6(1) Uredbe (ES) št. 767/2008. 2. Za večjo skladnost podatkov z določbami o kakovosti podatkov agencija eu-LISA vzpostavi mehanizem za preprečevanje: (a) sintaktičnih napak s tem, da omogoča vnašanje ali shranjevanje samo pravilno formatiranih podatkovnih polj; (b) semantičnih napak s tem, da po možnosti omeji uporabo polj s prostim besedilom. 3. Mehanizem za zagotavljanje skladnosti z določbami o kakovosti podatkov omogoča uporabo pravil o blokiranju. Kadar se pravila o blokiranju ne uporabljajo, se za podatke, ki jih vnesejo ali spremenijo pristojni organi v skladu s členom 6(1) Uredbe (ES) št. 767/2008, uporabljajo mehka pravila v skladu s členi 6, 8, 9, 9c, 9d, 9e, 9g, 10, 12, 13, 14, 22a, 22c, 22d, 22e, 22f, 24 in 25 navedene uredbe. 4. Da se določi, ali je kakovost podatkov skladna s pravili o blokiranju ali mehkimi pravili, mora biti mehanizem za zagotavljanje skladnosti z določbami o kakovosti podatkov iz odstavka 3 tega člena skladen s točkama 1 in 2 Priloge. 5. Z mehanizmom za zagotavljanje skladnosti z določbami o kakovosti podatkov se oceni, v kolikšni meri so podatki skladni z vsakim kazalnikom kakovosti podatkov, in sicer z uporabo standarda kakovosti podatkov vsakega kazalnika. Na podlagi te ocene se z mehanizmom za zagotavljanje skladnosti z določbami o kakovosti podatkov vhodni podatki klasificirajo z vidika kakovosti podatkov v skladu s postopkom iz točke 3 Priloge. 6. Agencija eu-LISA izvaja standarde kakovosti podatkov za vsak kazalnik v skladu s Prilogo.

Člen 4 Posebne določbe o pravilih o blokiranju in mehkih pravilih 1. Za vhodne podatke, ki niso v skladu s pravilom o blokiranju, se preprečita vnos in hramba v centralnem sistemu VIS. Kadar vhodni podatki niso v skladu s pravilom o blokiranju, mehanizem za zagotavljanje skladnosti z določbami o kakovosti podatkov vrne sporočilo o napaki in uporabniku zagotovi navodila o pravilnem načinu, kako zagotoviti skladnost vhodnih podatkov s pravilom o blokiranju. 2. Vhodni podatki, ki niso skladni z mehkim pravilom, se vnesejo v centralni sistem VIS z oznako, obvestilom ali opozorilnim sporočilom glede težave v zvezi s kakovostjo podatkov. Kadar vhodni podatki niso v skladu z mehkim pravilom, mehanizem za zagotavljanje skladnosti z določbami o kakovosti podatkov omogoči vnos podatkov, vrne opozorilno sporočilo in uporabniku zagotovi navodila o pravilnem načinu, kako zagotoviti skladnost vhodnih podatkov z mehkim pravilom. 3. Za podatkovna polja, ki so bistvena za delovanje sistema VIS, velja pravilo o blokiranju. Podatkovna polja, za katera se uporablja pravilo o blokiranju ali mehko pravilo, so opredeljena v tehničnih specifikacijah. Tehnične specifikacije pripravi agencija eu-LISA.

Člen 5 Splošne zahteve za zagotavljanje skladnosti podatkov z določbami o kakovosti podatkov Pristojni organi v skladu s členom 6(1) Uredbe (ES) št. 767/2008 zagotovijo točnost, popolnost, doslednost, pravočasnost in enkratnost podatkov, ki se obdelujejo v centralnem sistemu VIS.

Člen 6 Poročila o skladnosti z določbami o kakovosti podatkov Informacije za zagotavljanje različnih poročil iz člena 29(2a) Uredbe (ES) št. 767/2008 se samodejno ustvarijo iz centralnega registra za poročanje in statistične podatke iz člena 39 Uredbe (EU) 2019/817 ter vključujejo: (a) za alfanumerične in biometrične podatke, ocenjene na podlagi pravil o blokiranju in mehkih pravil, skladnost s kazalniki kakovosti podatkov: (1) popolnost (v %); (2) točnost (v %); (3) enkratnost (v %); (4) pravočasnost (v %); (5) doslednost (v %); (b) popolnost dosjejev prosilcev (v %); (c) skladnost podatkov s klasifikacijo „dobra kakovost“ (v %); (d) skladnost podatkov s klasifikacijo „nizka kakovost“ (v %); (e) podatkovna polja, ki povzročajo pogoste težave s kakovostjo. Različna poročila v skladu s členom 29(2a) Uredbe (ES) št. 767/2008 se pripravijo mesečno.

Člen 7 Vzdrževanje mehanizma in postopkov za zagotavljanje kakovosti podatkov Agencija eu-LISA lahko na podlagi poročil iz člena 6 in v sodelovanju z državami članicami po potrebi obravnava vsa vprašanja v zvezi s kakovostjo podatkov ter po potrebi prilagodi mehanizem in postopke za zagotavljanje skladnosti.

Člen 8 Začetek veljavnosti in uporaba Ta sklep začne veljati dan po objavi v Uradnem listu Evropske unije. Določbe tega sklepa se uporabljajo od datuma začetka delovanja sistema VIS v skladu s členom 11 Uredbe (EU) 2021/1134.

V Bruslju, 5. decembra 2022 Za Komisijo predsednica Ursula VON DER LEYEN

(1) UL L 218, 13.8.2008, str. 60.

(2) Uredba (EU) 2021/1134 Evropskega parlamenta in Sveta z dne 7. julija 2021 o spremembi uredb (ES) št. 767/2008, (ES) št. 810/2009, (EU) 2016/399, (EU) 2017/2226, (EU) 2018/1240, (EU) 2018/1860, (EU) 2018/1861, (EU) 2019/817 in (EU) 2019/1896 Evropskega parlamenta in Sveta ter razveljavitvi Odločbe Sveta 2004/512/ES in Sklepa Sveta 2008/633/PNZ zaradi reforme Vizumskega informacijskega sistema (UL L 248, 13.7.2021, str. 11).

(3) Ta sklep ne spada na področje uporabe ukrepov iz Sklepa Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

(4) UL L 176, 10.7.1999, str. 36.

(5) Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).

(6) UL L 53, 27.2.2008, str. 52.

(7) Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).

(8) UL L 160, 18.6.2011, str. 21.

(9) Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).

(10) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).